Viisi ensimmäistä naista Dallasissa huhtikuussa 2013. Vasemmalta oikealle: Michelle Obama, Laura Bush, Hillary Clinton, Barbara Bush ja Rosalynn Carter.
**Yhdysvaltain ensimmäinen nainen** on Yhdysvaltain presidentin vaimo. Hän toimii Valkoisessa talossa hallinnoijana*selvennä* sekä järjestettyjen vastaanottojen, juhlien ja virallisten illallisten emäntänä. Hänen odotetaan nykyisin myös toimivan miehensä hallinnon edustajana yhteiskunnallisissa asioissa. Hänellä ei kuitenkaan ole virallista asemaa, eikä hän saa palkkaa.

Nimitys
-------

Nimitystä "ensimmäinen nainen" (engl. *First Lady*) alettiin käyttää Yhdysvalloissa sisällissodan jälkeen, ensimmäisenä Ulysses S. Grantin vaimosta Julia Grantista. Aiemmin presidentin vaimosta käytettiin muita nimityksiä, kuten Lady Washington, Rouva Presidentti, presidentitär (*presidentress*) sekä tasavallan kuningatar tai demokraattinen kuningatar.

Asema ja historia
-----------------

Yhdysvaltain ensimmäisten presidenttien vaimot olivat vielä näkymättömiä maan politiikassa. Ensimmäisen naisen rooli muuttui aiempaa näkyvämmäksi ja poliittisesti merkittävämmäksi 1900-luvun alussa. Edith Roosevelt oli miehensä Theodore Rooseveltin (presidenttinä 1901–1909) neuvonantaja. Hän oli myös ensimmäinen, joka palkkasi itselleen omaa henkilökuntaa. Edith Wilson toimi käytännössä jonkin aikaa maan johtajana miehensä Woodrow Wilsonin saatua sairauskohtauksen 1919. Eleanor Roosevelt määritteli ensimmäisen naisen roolin uudelleen vuosina 1933–1945: hän antoi haastatteluja, piti lehdistötilaisuuksia ja ajoi poliittisia tavoitteitaan monella alueella. Jacqueline Kennedy nousi ihailluksi tyyli-ikoniksi 1960-luvun alussa. Lady Bird Johnson, Betty Ford, Rosalynn Carter ja Hillary Clinton olivat yhteiskunnallisesti aktiivisia ensimmäisiä naisia, ja etenkin Carter ja Clinton myös poliittisesti aktiivisia ja vaikutusvaltaisia. Hillary Clinton on ensimmäinen Yhdysvaltain ensimmäisistä naisista, joka on valittu poliittiseen virkaan, kun hänet valittiin New Yorkin senaattoriksi 2000. Hän toimi Yhdysvaltain ulkoministerinä vuosina 2009–2012, ja hän on pyrkinyt kahdesti presidentiksi.

Jill Bidenista tuli vuonna 2021 ensimmäinen Yhdysvaltain presidentin vaimo, joka jatkaa omaa työtään Valkoisen talon ulkopuolella. Biden työskentelee yliopiston opettajana ja on myös ensimmäinen tohtoriksi väitellyt presidentin puoliso Yhdysvalloissa.

Elossa olevat entiset ensimmäiset naiset
----------------------------------------

* Hillary Clinton,1993–2001Hillary Clinton,  
1993–2001
* Laura Bush,2001–2009Laura Bush,  
2001–2009
* Michelle Obama,2009–2017Michelle Obama,  
2009–2017
* Melania Trump,2017–2021Melania Trump,  
2017–2021

Katso myös
----------

* Luettelo Yhdysvaltain ensimmäisistä naisista
* Yhdysvaltain varapresidentin puoliso

Lähteet
-------

* Nelson, Michael (toim.): *Congressional Quarterly's Guide to the Presidency, Volume II*. Washington, D. C.: Congressional Quarterly, 1996. ISBN 1-56802-018-x.

### Viitteet

1. 1 2 3  Robertson, Stephen L. (kirjassa *Guide to the Presidency*, 1996), s. 1009.
2. 1 2  Robertson, Stephen L. (kirjassa *Guide to the Presidency*, 1996), s. 1010–1011.
3. ↑  Robertson, Stephen L. (kirjassa *Guide to the Presidency*, 1996), s. 1012.
4. ↑  Robertson, Stephen L. (kirjassa *Guide to the Presidency*, 1996), s. 1013–1014.
5. ↑  Carl Anthony: First Ladies Who Held Public Office *National First Ladies' Library*.  22.10.2015.  Arkistoitu 8.11.2016. Viitattu 8.11.2016.
6. ↑  Heikkilä, Sanna: USA:n presidentin puoliso Jill Biden pitää oman työnsä – historiallinen tilanne *Iltalehti*.  22.1.2021. Viitattu 22.1.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Yhdysvaltain ensimmäinen nainen**.
* National First Ladies’ Library